Rune Lund (EL), 2005-03-02:
Alt skal måles, alt skal vejes, alt skal testes, og alt skal prøves og sammenlignes.
Det er regeringens politik, når vi snakker om uddannelsesområdet, og den politik har jo desværre ikke ændret sig siden folketingsvalget, tværtimod.
Til gengæld kan jeg med glæde i dag meddele, at Enhedslistens modstand mod denne politik heller ikke har ændret sig.
Så der kan man jo sige, at det er status quo.
For regeringen er det desværre stadig væk ligegyldigt, at pædagogikken er svær at måle, svær at veje og svær at stille op i tabeller, fordi tabeller jo kun beskriver en lillebitte del af virkeligheden.
Det her lovforslag handler om mere sammenligning, mere rangordning, flere hitlister, og det handler om fuldførelsesfrekvenser, frafald og overgange til andre uddannelser, men det, vi har at gøre med, er hele tiden tabeller, tabeller, tabeller, tal, tal, tal.
Dermed sker der jo det, at så kommer skolerne til at fokusere på at forbedre deres tal i tabellerne, og det vil jo nok primært sige karaktererne, og det betyder, at skolerne vil fokusere på snæver indlæring, på udenadslære, det, som man umiddelbart kan se vil give pote i en tabel.
Den reelt faglige indlæring af viden, reelle redskaber til at søge viden, evnen til at forstå og behandle problemer vil blive sat i skyggen.
Nu skal man jo ikke altid være så negativ, og jeg vil da også gerne rose.
Desværre har det ikke været muligt at føre denne selverkendelse helt ud i livet.
Grunden til, at man indførte den såkaldte skolescore, var jo, at man ville have de her tabeller, og den skolescore har man så valgt at føre videre i form af de her smileys, som jo stadig væk – og det er det grundlæggende problem, vi stadig væk står med – vil sætte skolerne i bås.
Jeg vil gerne fortælle en lille historie fra det virkelige liv til undervisningsministeren.
Det er en historie om nogle ting, som er foregået, før jeg blev født, men som er foregået i undervisningsministerens levetid, og den handler om en lille pudsighed fra det hedengangne Sovjetunionen.
I Sovjetunionen var det sådan, at man havde forskellige ministerier inden for produktionssektorerne, og man havde bl.a. også et ministerium for drejebænke, det havde man for alle produktionssektorer.
Og der skete så det, at ministeriet for drejebænke lagde en femårsplan og fortalte, hvor mange drejebænke der skulle produceres i hele det store Sovjetunionen.
Så lavede man de her tal, sendte dem ud til alle de statsejede virksomheder og fortalte virksomhedslederne, at de skulle producere så og så mange drejebænke.
Hvad gør en god virksomhedsleder så?
Jo, virksomhedslederen opfylder måltallene.
Virksomhedslederen sørger for, at det, der kommer til at stå i de tabeller, som skal gives til ministeriet for drejebænke, ser godt ud.
Det, som virksomhedslederen ikke skal gøre, for så ville han være en meget dum virksomhedsleder inden for denne her økonomiske logik, ville være at opfinde en ny drejebænk, som måske kunne være mere effektiv; det at gå ind og forske og være innovativ kunne måske betyde, at man ville producere færre drejebænke end antallet af de gode, gammeldags drejebænke, som man ved man kan producere for at opfylde måltallet.
Hvad er pointen så i det her?
Hvad har sovjetiske drejebænke at gøre med det danske Undervisningsministerium?
Hvad har ministeriet for drejebænke at gøre med det danske Undervisningsministerium dags dato?
Jo, det har lige præcis det at gøre med det, at med denne her form for tabeltyranni, med denne her fokus på tal, og med denne her fokus på kvantitative mål, som skal stilles op i en tabel, så misser man faktisk, hvad det er, det hele handler om.
Det handler om at få en god uddannelse, lige så vel som det i det gamle Sovjetunionen burde have handlet om at producere nogle ordentlige drejebænke.
I Enhedslisten synes vi altså, det er trist, at undervisningsministeren har ladet sig inspirere af ministeriet for drejebænke i det hedengangne Sovjetunionen og vil lave flere tabeller.
Det her er udtryk for en skadelig og dårlig tendens i det danske uddannelsessystem.
Det vil gøre uddannelsessystemet ringere, og derfor kan vi ikke støtte lovforslaget.